|  |
| --- |
| PATVIRTINTA |
| Klaipėdos miesto savivaldybės |
| tarybos 2016 m. gegužės 26 d. |
| sprendimu Nr. T2-148 |

**KLAIPĖDOS MIESTO** **SAVIVALDYBĖS VYKDOMŲ VISUOMENĖS**

**SVEIKATOS PRIEŽIŪROS FUNKCIJŲ ĮGYVENDINIMO 2015 METŲ ATASKAITA**

**I SKYRIUS**

**BENDRA INFORMACIJA APIE SAVIVALDYBĖS GYVENTOJŲ SVEIKATOS BŪKLĘ**

Informacija apie savivaldybės gyventojų sveikatos būklę pateikiama Klaipėdos miesto savivaldybės visuomenės sveikatos stebėsenos 2014 metų ataskaitoje.

**II SKYRIUS**

**SAVIVALDYBĖS VISUOMENĖS SVEIKATOS PRIEŽIŪROS FUNKCIJOMS VYKDYTI ĮTAKOS TURĖJUSIŲ VEIKSNIŲ APŽVALGA**

**PIRMASIS SKIRSNIS**

**VEIKSNIŲ APŽVALGA**

Šiame skirsnyje nurodyti svarbiausieji išoriniai ir vidiniai veiksniai, kurie ataskaitiniais biudžetiniais metais turėjo įtakos savivaldybės vykdytai visuomenės sveikatos priežiūros veiklai (finansavimo, administracinių gebėjimų, visuomenės sveikatos priežiūros infrastruktūros plėtros problemos, teisinio reglamentavimo stoka ir jo pokyčiai, kiti veiksniai), įvardyta, kaip šie veiksniai padėjo ar trukdė savivaldybei vykdyti visuomenės sveikatos priežiūros funkcijas, reglamentuojamas Lietuvos Respublikos visuomenės sveikatos priežiūros įstatyme ir kituose Lietuvos Respublikos įstatymuose, ir pateikiami siūlymai Lietuvos Respublikos sveikatos ministerijai ir savivaldybės tarybai.

|  |  |  |
| --- | --- | --- |
| **Veiksnio pavadinimas** | **Poveikis** | **Pasiūlymai (Lietuvos Respublikos sveikatos apsaugos ministerijai, savivaldybės tarybai)** |
| 1 | 2 | 3 |
| **Išoriniai veiksniai** | | |
| 1. Lietuvos Respublikos įstatymų ir kitų teisės aktų pakeitimai:  1.1. Lietuvos Respublikos vietos savivaldos įstatymo 7 straipsnio 35 punktas;  1.2. Lietuvos Respublikos visuomenės sveikatos priežiūros įstatymo 6 straipsnio 1 punktas;  1.3. Lietuvos Respublikos Seimo nutarimu patvirtinta Lietuvos sveikatos 2014–2025 m. programa;  1.4. Lietuvos Respublikos sveikatos apsaugos ministro įsakymu patvirtinti Bendrieji savivaldybių visuomenės sveikatos stebėsenos nuostatai | Tolygesnis ir aiškesnis finansavimas bei savalaikis veiklos planavimas.  Pagerinti visuomenės sveikatos priežiūros paslaugų prieinamumas ir kokybė.  Nustatyti ilgalaikiai sveikatingumo veiklos tikslai ir uždaviniai  Unifikuota paprastesnė visuomenės sveikatos stebėsenos sistema. |  |
| 2. Valstybinių sveikatos programų, finansuojamų iš Privalomojo sveikatos draudimo fondo lėšų, plėtra:  2.1. Lietuvos Respublikos sveikatos apsaugos ministro įsakymu patvirtintas Širdies ir kraujagyslių ligų rizikos grupės asmenų sveikatos stiprinimo tvarkos aprašas;  2.2. Integruoti visuomenės sveikatos specialistai į pirminio sveikatos priežiūros centro struktūrą | 1. Efektyvesnis visuomenės sveikatos priežiūros veiklai skiriamų lėšų naudojimas ir programų valdymas.  2. Geresnis bendradarbiavimas tarp Klaipėdos miesto visuomenės sveikatos biuro ir pirminių sveikatos priežiūros centrų |  |
| 3. Nereglamentuota visuomenės sveikatos priežiūros paslaugų kokybės vertinimo sistema, trūksta mokslu grįstų intervencijų, kurios galėtų būti taikomos veikloje | 1. Visuomenės sveikatos paslaugų teikėjai negali palyginti savo veiklos su kitais teikėjais.  2. Nėra unifikuotų visuomenės sveikatos paslaugų vertinimo kriterijų, vieningos gerosios ir (ar) blogosios patirties dalijimosi sistemos, siekiant sumažinti beprasmes veiklas | Lietuvos Respublikos sveikatos apsaugos ministerijai parengti visuomenės sveikatos priežiūros teikiamų paslaugų kokybinius ir kiekybinius vertinimo rodiklius |
| 4. Nepakankamas visuomenės sveikatos priežiūros finansavimas iš valstybės biudžeto | Nepakankamas valstybės perduotų savivaldybėms visuomenės sveikatos priežiūros funkcijų finansavimas, ypač ikimokyklinio ir mokyklinio amžiaus mokinių sveikatos priežiūrai, pavyzdžiui, nepagrįstas ir sunkiai įgyvendinamas 1 etato normatyvas 1000-čiui mokinių, neskiriamos lėšos ilgalaikiam turtui įsigyti ir būtiniausiai reikalingoms funkcijoms vykdyti | Lietuvos Respublikos sveikatos apsaugos ministerijai:  - keisti visuomenės sveikatos priežiūros specialistų ugdymo įstaigose etatinį minimalų normatyvą įstaigai;  - numatyti skatinimo sistemą už didesnį vaikų skaičių;  - didinti materialinį aprūpinimą |
| 5. Nepakankamas valstybės dėmesys sveikatos ugdymui mokyklose | Bendrojo ugdymo procese nenumatyta privalomo sveikatos ugdymo ir mokymo programa. Iki šiol sveikatos mokymas vyksta kaip popamokinė būrelių veikla | Lietuvos Respublikos švietimo ir mokslo ministerijai visuomenės sveikatos mokymą įtraukti į mokinių mokymo programas |
| 6. Savivaldybės sanitarinės kontrolės vykdymas | Savivaldybių sanitarinės kontrolės funkcijoms kokybiškai vykdyti nėra metodinio vadovavimo, specialistams neorganizuojamas kompetencijų ugdymas | Lietuvos Respublikos sveikatos apsaugos ministerijai:  -savivaldybių sanitarinei kontrolei organizuoti metodinį vadovavimą;  - savivaldybių sanitarijos inspektoriams organizuoti kvalifikacijos kėlimo kursus |
| 7. Gyvenamosios aplinkos oro tarša ir triukšmas | Savivaldybės institucijų galimybės ribotos daryti įtaką stacionariems taršos šaltiniams, geležinkelio ir autotransporto eismo taršai | Tobulinti taršos kontrolės, padarytos žalos gyventojų sveikatai įvertinimo ir atlyginimo teisinius mechanizmus |
| 8. Nepakankamas kitų sektorių indėlis į visuomenės sveikatos priežiūrą | Nesuderinti valstybinių institucijų veiksmai ir verslo atsakomybė | Lietuvos Respublikos sveikatos apsaugos ministerijai organizuoti kitų sektorių kompetencijų ugdymą visuomenės sveikatos supratimo klausimais |
| 9. Įgyvendinamos priemonės jaunimui iš Norvegijos finansinio mechanizmo programos Nr. LT11 | Klaipėdos miesto savivaldybės tarybos pritarimu įgyvendinamos jaunimui palankių sveikatos priežiūros paslaugų savivaldybėse prieinamumo ir kokybės gerinimo priemonės, įdiegiant jaunimui palankių sveikatos priežiūros paslaugų teikimo modelį | Lietuvos Respublikos sveikatos apsaugos ministerijai laiku informuoti apie visuomenės sveikatai įvairaus amžiaus grupėms skirtas iniciatyvos, remiamas kitų šalių finansiniais mechanizmais |
| **Vidiniai veiksniai** | | |
| 1. Centralizuotas vidaus audito skyrius atliko Klaipėdos miesto visuomenės sveikatos biuro veiklos ir lėšų panaudojimo vertinimą | Pagal pateiktas rekomendacijas Klaipėdos miesto visuomenės sveikatos biuro veiklai gerinti patvirtintas ir įgyvendinamas priemonių planas |  |
| 2. Aktyvi Klaipėdos miesto visuomenės sveikatos biuro veikla | Gerėjantys visuomenės sveikatos priežiūros paslaugų rezultatai:  - dėl pradėtų teikti paslaugų gerėja visuomenės sveikatos priežiūra ikimokyklinio ugdymo įstaigose;  - sėkmingai pasiruošta visų amžiaus grupių privalomiesiems visuomenės sveikatos mokymams (pirmosios pagalbos, higienos įgūdžių, alkoholio ir narkotikų žalos mokymas);  - sukurtos ir įdiegtos kompiuterizuotos duomenų bazės mokinių sveikatos rodiklių stebėsenai;  - sėkmingai ugdomi sveiko gyvenimo būdo ir fizinio aktyvumo įpročiai pagal atskiras amžiaus grupes;  - gerėja gyventojų informuotumas visuomenės sveikatos klausimais;  - organizuojamuose sveikatingumo renginiuose didėja dalyvių skaičius | Savivaldybės tarybai:  - skirti lėšų ugdymo įstaigų visuomenės sveikatos priežiūros specialistams kompiuterinei technikai įsigyti;  - patvirtinti visuomenės sveikatos priežiūros organizavimo ugdymo įstaigose tvarką |
| 3. Bendradarbiavimas  su kitomis institucijomis: Klaipėdos universiteto Sveikatos mokslų fakultetu, Klaipėdos valstybine kolegija, LCC tarptautiniu universitetu, Socialinių mokslų kolegija, Klaipėdos visuomenės sveikatos centru, asmens sveikatos priežiūros įstaigomis ir kt. | Pagerėjo tarpsektorinis bendradarbiavimas: studentai atlieka praktiką Sveikatos apsaugos skyriuje ir Klaipėdos miesto visuomenės sveikatos biure;  rengiami bendri visuomenės sveikatos renginiai;  kartu dalyvaujama projektuose, keičiamasi turima informacija |  |
| 4. Tikslinių metų skelbimas Klaipėdos miesto savivaldybėje, pavyzdžiui, 2015 m. – Senjorų metai | Tikslinių amžiaus gyventojų aktyvumo padidėjimas, organizuojant ir įgyvendinant sveikos gyvensenos propagavimo priemones. Suinteresuotumo plėtra bendrauti ir bendradarbiauti tarp Savivaldybės administracijos skyrių, sprendžiant organizacines visuomenės sveikatos problemas | Savivaldybės tarybai skirti daugiau lėšų numatytoms priemonėms įgyvendinti tiksliniais metais |
| 5. Ribotos savivaldybės galimybės finansuoti visuomenės sveikatos priežiūrą | Centralizuotais ir vietiniais pavedimais savivaldybės vykdomos visuomenės sveikatos priežiūros funkcijos didėja, bet augantiems poreikiams įgyvendinti neskiriama būtinų lėšų ir resursų |  |
| 6. Žmogiškųjų išteklių trūkumas | Sveikatos apsaugos skyriuje daugėja pavedamų funkcijų, skyriuje – tik 4 etatai, iš kurių 2 – sanitarijos inspektoriai.  Klaipėdos miesto visuomenės sveikatos biure dėl mažų atlyginimų didelė darbuotojų kaitą. Dideli ugdymo įstaigose visuomenės sveikatos priežiūros specialistų priskirtų mokinių normatyvai 1 etatui | Mažinti administracinę naštą, didinti Sveikatos apsaugos skyriuje etatų skaičių.  Ugdymo įstaigose mažinti visuomenės sveikatos priežiūros specialisto normatyvą ir didinti darbo užmokesčio asignavimus |

**ANTRASIS SKIRSNIS**

**INFORMACIJA APIE VISUOMENĖS SVEIKATOS PRIEŽIŪROS FUNKCIJAS SAVIVALDYBĖJE VYKDANČIAS ĮSTAIGAS  IR SPECIALISTUS**

**4. Klaipėdos miesto visuomenės sveikatos biuras.** Klaipėdos miesto savivaldybės tarybos 2007 m. rugpjūčio 2 d. sprendimu Nr. T2-265 įsteigta biudžetinė įstaiga Klaipėdos miesto visuomenės sveikatos biuras, kuris savo veiklą pradėjo vykdyti 2008 m. gegužės 6 d. Juridinio asmens kodas 301255569.

5. Ataskaitinių metų gruodžio 31 d. Klaipėdos miesto visuomenės sveikatos biure 40 specialistų (žr. 1 lentelę) vykdė savivaldybės savarankiškąsias ir valstybines (valstybės perduotas savivaldybėms) visuomenės sveikatos priežiūros funkcijas.

6. Klaipėdos miesto visuomenės sveikatos biuro bendradarbiavimo sutartys su kitomis savivaldybėmis:

6.1. 2014-12-15 sutartis „Dėl 2010 m. gruodžio 28 d. bendradarbiavimo sutarties Nr. J3‑10/V7-52 „Dėl pirminės visuomenės sveikatos priežiūros paslaugų teikimo Kretingos rajono savivaldybėje“ pakeitimo“ Nr. J9-18;

6.2. [2015-01-16](http://avilys:35753/dhs/actDHSDocumentShow?docOid=d9daada09d4c11e49f39e773b98f5eb6) sutartis „Dėl 2010 m. gruodžio 28 d. Bendradarbiavimo sutarties Nr. J3‑11/V31-229 „Dėl pirminės visuomenės sveikatos priežiūros paslaugų teikimo Neringos savivaldybėje“ pakeitimo“ Nr. J9-72;

6.3. [2015-04-02](http://avilys:35753/dhs/actDHSDocumentShow?docOid=960d2a20d92511e4b01882c1f69a6988) sutartis Nr. J9-707 „Dėl pritarimo 2010 m. gruodžio 28 d. bendradarbiavimo sutarties Nr. J3-9 „Dėl pirminės visuomenės sveikatos priežiūros paslaugų teikimo Palangos miesto savivaldybėje“ pakeitimui;

6.4. 2015-11-20 susitarimas „Dėl 2010 m. gruodžio 28 d. Bendradarbiavimo sutarties Nr. J3‑10/V7-52 „Dėl pirminės visuomenės sveikatos priežiūros paslaugų teikimo Kretingos rajono savivaldybėje“ nutraukimo“ Nr. J9-1891.

1 lentelė

|  |  |  |  |  |  |  |  |
| --- | --- | --- | --- | --- | --- | --- | --- |
| **Eil. Nr.** | **Savivaldybės visuomenės sveikatos biuro specialistai** | **Patvirtintų pareigybių skaičius** | **Užimtų pareigybių skaičius** | **Fizinių asmenų pagal amžiaus grupes skaičius** | | | |
| **Iki 44 metų amžiaus** | **45**–**54 metų amžiaus** | **Daugiau nei 54 metų amžiaus** | **Iš viso** |
| **1** | **2** | **3** | **4** | **5** | **6** | **7** | **8** |
| **1.** | **Valstybines (valstybės perduotas savivaldybėms) visuomenės sveikatos priežiūros funkcijas vykdantys specialistai\*:** | 39,72 | 33,9 | 20 | 9 | 6 | **35** |
| 1.1. | Visuomenės sveikatos priežiūros  specialistas, vykdantis visuomenės sveikatos priežiūrą ikimokyklinio ugdymo, bendrojo ugdymo mokyklose ir profesinio mokymo įstaigose mokinių, ugdomų pagal ikimokyklinio, priešmokyklinio, pradinio, pagrindinio ir vidurinio ugdymo programas | 29,72 | 23,9 | 13 | 8 | 5 | 26 |
| 1.2. | Vaikų ir jaunimo sveikatos priežiūros specialistas | 3 | 3 | 2 | 1 | - | 3 |
| 1.3. | Visuomenės sveikatos stiprinimo specialistas | 5 | 5 | 3 | - | 1 | 4 |
| 1.4. | Visuomenės sveikatos stebėsenos specialistas | 2 | 2 | 2 | - | - | 2 |
| **2.** | **Savarankiškąsias visuomenės sveikatos priežiūros funkcijas vykdantys specialistai \*** | 2,005 | 2,005 | 5 | - | - | 5 |

\* Pateikiami duomenys apie visuomenės sveikatos priežiūros funkcijas vykdančius visuomenės sveikatos priežiūros specialistus konkrečioje savivaldybės teritorijoje.

**TREČIASIS SKIRSNIS**

**KLAIPĖDOS SAVIVALDYBĖS INFORMACIJA APIE 2015 METŲ SAVIVALDYBĖS VISUOMENĖS SVEIKATOS PRIEŽIŪROS FUNKCIJŲ ĮGYVENDINIMO TIKSLUS, UŽDAVINIUS BEI PRIEMONĖS**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Tikslo, uždavinio, priemo-nės kodas** | **Tikslo, uždavinio, priemonės pavadinimas** | **Finansa-vimo šaltiniai** | **Patvirtinti (patikslinti) 2015-ųjų metų asignavimai** | | | | **Panaudoti 2015-ųjų metų asignavimai** | | | | **Panaudojimo procentas** |
| **iš viso** | **iš jų** | | | **iš viso** | **iš jų** | | |
| **išlaidoms** | | **turtui įsigyti** | **išlaidoms** | | **turtui įsigyti** |
| **iš viso** | **iš jų darbo užmo-kesčiui** | **iš viso** | **iš jų darbo užmo-kesčiui** |
| **1** | **2** | **3** | **4** | **5** | **6** | **7** | **8** | **9** | **10** | **11** | **12** |
| 01 | Tikslas – **stiprinti ir kryptingai plėtoti asmens ir visuomenės sveikatos priežiūros paslaugas** |  |  |  |  |  |  |  |  |  |  |
| 01-01 | Uždavinys – u**žtikrinti visuomenės sveikatos priežiūros paslaugų teikimą** |  |  |  |  |  |  |  |  |  |  |
| 01-01-01 | Priemonė „**Klaipėdos miesto savivaldybės visuomenės sveikatos rėmimo specialiosios programos įgyvendinimas prioritetinėse srityse“** | SB  SB(AA)  SB(AAL) | 10,658  96,154  35,538 | 10,658  96,154  35,538 |  |  | 10,658  91,725  34,470 | 10,658  91,725  34,470 |  |  | 96  Perkant paslaugas („Tuberkuliozės profilaktikos organizavimas ir vykdymas“, programa „Vyresnysis draugas“) viešųjų pirkimų metu buvo pasiūlytos mažesnės kainos |
| 01-01-02 | Priemonė „M**okinių visuomenės sveikatos priežiūros įgyvendinimas savivaldybės teritorijoje esančiose ikimokyklinio ugdymo, bendrojo ugdymo mokyklose ir profesinio mokymo įstaigose“** | SB(VB) | 255,469 | 255,469 | 156,035 |  | 255,446 | 255,446 | 156,035 |  | 99,99 |
| 01-01-03 | Priemonė „**BĮ Klaipėdos miesto visuomenės sveikatos biuro veiklos organizavimas, vykdant visuomenės sveikatos stiprinimą ir stebėseną“** | SB(VB)  SB(SP) | 185,386  0,697 | 185,386  0,697 | 97,421 |  | 185,362  0,412 | 185,362  0,412 | 97,421 |  | 99,83 |
| 01-01-04 | Priemonė **URBACT projekto „Sveikas senėjimas“ įgyvendinimas** | ES | 24,9 | 24,9 | 1,5 |  | 24,9 | 24,9 | 1,5 |  | 100 |
| 01-01-05 | Priemonė „**Projekto „Jaunimui palankių sveikatos priežiūros paslaugų teikimo modelio diegimas Klaipėdos miesto savivaldybėje“ įgyvendinimas“** | ES | 77,0 | 70,5 | 11,6 | 6,5 | 67,8 | 61,3 | 10,7 | 6,5 | 88 |
|  | 1. Iš viso savivaldybės biudžetas |  | 583,902 | 583,902 | 253,456 |  | 578,073 | 578,073 | 253,456 |  | 99,0 |
|  | iš jo: |  |  |  |  |  |  |  |  |  |  |
| 1.1. bendrojo finansavimo lėšos |  |
|  | 1.1.1. valstybės biudžeto specialioji tikslinė dotacija | SB(VB) | 440,855 | 440,855 | 253,456 |  | 440,808 | 440,808 | 253,456 |  | 100,0 |
|  | 1.1.2. Visuomenės sveikatos rėmimo specialioji programa | SB  SB(AA)  SB(AAL) | 142,350 | 142,350 |  |  | 136,853 | 136,853 |  |  | 96 |
|  | 1.1.3. kitos savivaldybės biudžeto lėšos | SB(SP) | 0,697 | 0,697 |  |  | 0,412 | 0,412 |  |  | 60 |
|  | 1.2. Europos Sąjungos ir kitos tarptautinės finansinės paramos lėšos |  |  |  |  |  |  |  |  |  |  |
|  | 2. Kiti šaltiniai (Europos Sąjungos finansinė parama projektams įgyvendinti ir kitos teisėtai gautos lėšos) | ES | 101,9 | 95,4 | 13,1 | 6,5 | 92,7 | 86,2 | 12,2 | 6,5 | 91,0 |
|  | **Iš viso (1+2)** |  | 685,802 | 679,302 | 266,556 | 6,5 | 670,773 | 664,273 | 265,656 | 6,5 |  | |

Paaiškinimai:

1. (*n*) – ataskaitiniai metai.

2. Skiltyje „Tikslo, uždavinio, priemonės kodas“ įrašomi programos tikslų, uždavinių ir priemonių kodai iš Savivaldybės strateginio veiklos plano.

3. Skiltyje „Tikslo, uždavinio, priemonės pavadinimas“ įrašomi programos tikslų, uždavinių ir priemonių pavadinimai iš Savivaldybės strateginio veiklos plano.

4. Nurodant asignavimus pagal šaltinius:

4.1. Eilutėje „1. Iš viso savivaldybės biudžetas“ nurodomi asignavimai iš savivaldybės biudžeto, t. y. įstatymu nustatyti asignavimai asignavimų valdytojui visuomenės sveikatos priežiūros funkcijoms vykdyti;

4.2. Eilutėse „1.1. bendrojo finansavimo lėšos“ ir „1.2. Europos Sąjungos ir kitos tarptautinės finansinės paramos lėšos“ lėšas nurodo Europos Sąjungos finansinę paramą administruojančios institucijosir naudojančios (techninės paramos lėšas) institucijos;

4.3. eilutėje „2. Kiti šaltiniai (Europos Sąjungos finansinė parama projektams įgyvendinti ir kitos teisėtai gautos lėšos)“ lėšas nurodo institucijos, kurios gauna lėšų iš paramą administruojančių institucijų arba tiesiogiai iš Europos Sąjungos institucijų vykdomiems projektams finansuoti (dėl kurių pasirašytos sutartys, priimti sprendimai dėl lėšų skyrimo) ir kitų teisėtai gautų lėšų.

5. Jeigu n-taisiais metais asignavimų panaudota mažiau ar daugiau, nei patvirtinta (patikslinta), nurodomos susidariusių skirtumų priežastys.

**KETVIRTASIS SKIRSNIS**

**BENDRADARBIAVIMAS VYKDANT VISUOMENĖS SVEIKATOS PRIEŽIŪROS VEIKLĄ SAVIVALDYBĖJE**

**Nevyriausybinių organizacijų dalyvavimas sveikatinimo veikloje, priimant svarbius su visuomenės sveikata susijusius sprendimus.**

Iš 15 Klaipėdos miesto savivaldybės bendruomenės sveikatos tarybos narių 1/3 sudaro visuomeninių organizacijų atstovai, ginantys visuomenės sveikatos interesus. Atskaitomaisiais metais Bendruomenės sveikatos taryboje svarstytos visuomenės sveikatos projektų rėmimo specialiosios programos priemonės ir pritarta jų lėšų paskirstymui, dėl nesiliaujančių gyventojų skundų keletą kartų nagrinėtos galimybės apriboti prekybą alkoholiu senamiestyje, organizuotas išvažiuojamasis posėdis Šiauliuose tema „Dėl savivaldybių bendruomenių sveikatos tarybų vaidmens stiprinimo, formuojant savivaldybių visuomenės sveikatos politiką“. Bendruomenės sveikatos taryboje svarstytas pedikuliozės išplitimas vaikų ugdymo įstaigose ir nepakankamas valstybinių prevencinių programų įgyvendinimas, nusprendžiant kuo plačiau viešinti šių problemų sprendimų būdus vietinėje žiniasklaidoje. Aptartas Klaipėdos miesto visuomenės sveikatos stebėsenos 2014 m. ataskaitos projektas, pateikiami siūlymai papildyti duomenimis dėl miesto gyventojų sergamumo II cukriniu diabetu, vaikų skiepijimosi apimties.

Nevyriausybinių organizacijų atstovai dalyvavo Klaipėdos miesto narkotikų kontrolės komisijos veikloje, formuojant narkomanijos prevencijos ir narkotikų kontrolės politiką mieste, organizuojant narkomanijos prevencijos ir narkotikų kontrolės priemonių įgyvendinimą, koordinuojant savivaldybės teritorijoje su šia veikla susijusių institucijų ir įstaigų veiklą. Šiais metais naujai sudaryta Narkotikų kontrolės komisija, susipažinusi su su situacija mieste, išskyrė aktualiausias tolesnės veiklos kryptis, nusprendė kreiptis į Lietuvos Respublikos Seimą dėl žalos mažinimo programos finansavimo iš valstybės biudžeto lėšų. Nutarta kitais metais skirti prioritetinį dėmesį ŽIV/AIDS, narkomanijos ir alkoholizmo paplitimo prevencijai.

2015 m. pradžioje iš nevyriausybinių organizacijų gauta 14 paraiškų sveikatingumo projektams remti, iš jų 12-kai projektų įgyvendinti skirtas dalinis finansavimas – 16 075 Eur. Faktiškai panaudota 14 854 Eur. Sveikatingumo projektų rėmimo lėšos (16 075 Eur) skirtos finansuoti projektus nuo 21 iki 45 procentų prašomos sumos, priklausomai nuo komisijos vertinime surinktų balų skaičiaus ir atsižvelgus į 2015 m. sveikos gyvensenos formavimo prioritetą senjorams.

**Ūkio subjektų bei kitų sektorių įstaigų ir institucijų indėlis į visuomenės sveikatos priežiūros funkcijų įgyvendinimą savivaldybės teritorijoje**

Klaipėdos mieto visuomenės sveikatos biuras organizavo konkursą „Sveikiausia įmonė“.

Šiais metais jau trečią kartą rengiamame konkurse dalyvauti panoro 22 Klaipėdoje veikiančios įmonės ir įstaigos. Ypatingas dėmesys renkant nugalėtoją, kaip ir praeitais metais, buvo skiriamas vadovų anketų atsakymams, kurie turėjo atskleisti, ar įmonės nuosekliai skatina darbuotojus daugiau judėti, tinkamai maitintis, rūpinasi palankiu psichologiniu mikroklimatu. Prie vadovų atsakymų pridedama bendra įmonių darbuotojų sveikatos būklė, kurią vertina visuomenės sveikatos specialistai. Konkurse dalyvavusių įmonių rezultatų vertinimas vyko 2016 m. pirmąjį ketvirtį.

**III SKYRIUS**

**INFORMACIJA APIE VALSTYBINIŲ (VALSTYBĖS PERDUOTŲ SAVIVALDYBĖMS) VISUOMENĖS SVEIKATOS PRIEŽIŪROS FUNKCIJŲ (VISUOMENĖS SVEIKATOS PRIEŽIŪRA SAVIVALDYBĖS TERITORIJOJE ESANČIOSE IKIMOKYKLINIO UGDYMO, BENDROJO UGDYMO IR PROFESINIO MOKYMO ĮSTAIGOSE UGDOMŲ MOKINIŲ PAGAL IKIMOKYKLINIO, PRIEŠMOKYKLINIO, PRADINIO, PAGRINDINIO IR VIDURINIO UGDYMO PROGRAMAS, VISUOMENĖS SVEIKATOS STIPRINIMAS, VISUOMENĖS SVEIKATOS STEBĖSENA) SAVIVALDYBĖJE VYKDYMĄ**

**PIRMASIS SKIRSNIS**

**VISUOMENĖS SVEIKATOS PRIEŽIŪRA SAVIVALDYBĖS TERITORIJOJE ESANČIOSE IKIMOKYKLINIO UGDYMO, BENDROJO UGDYMO IR PROFESINIO MOKYMO ĮSTAIGOSE UGDOMŲ MOKINIŲ PAGAL IKIMOKYKLINIO, PRIEŠMOKYKLINIO, PRADINIO, PAGRINDINIO IR VIDURINIO UGDYMO PROGRAMAS**

**Fizinio aktyvumo skatinimas.** 2015 m. skatinant vaikų fizinį aktyvumą „Gintaro“ sporto centre 1–8 klasių mokiniams buvo organizuojamos plaukimo pamokos. Iš viso buvo apmokyti plaukti 384 Klaipėdos moksleiviai. *Šių užsiėmimų tikslas – skatinti Klaipėdos miesto moksleivius laikytis vieno iš pagrindinių sveikos gyvensenos principų – fizinio aktyvumo.*

Dėl tam tiktų ortopedinių problemų vaikams, kuriems neužtenka įprasto judėjimo, gydytojai ir visuomenės sveikatos specialistai rekomenduoja kineziterapiją – gydymą judesiu. Siekdami stabdyti patologinių procesų vystymąsi bei koreguoti judesio ir padėties sutrikimus Klaipėdos miesto visuomenės sveikatos biuro specialistai 2015 m. organizavo korekcinių mankštų užsiėmimus. Korekcinių užduočių įvairove vaikams sudaromos galimybės save išbandyti, suprasti ir pajausti siūlomų mankštų įtaką sveikatos būklei, mokytis originaliai mąstyti ir veikti, siekiant vis kitaip įgyvendinti iškeliamus korekcinius tikslus. Visuomenės sveikatos specialistai aplankė daugumą Klaipėdos miesto ikimokyklinio ugdymo bei bendrojo lavinimo įstaigų, kuriose vykdė minėtas mankštas. Šiuos užsiėmimus stebėjo vaikų ugdymo įstaigoje dirbantys visuomenės sveikatos priežiūros specialistai, kurie toliau organizuoja šią tęstinę veiklą savo įstaigoje.

Siekiant skatinti fizinį aktyvumą tarp moksleivių ir supažindinti juos su įvairiomis fizinio aktyvumo formomis, organizuojami šiaurietiškojo ėjimo mokymai. Šių mokymų metu visuomenės sveikatos specialistai moksleivius apmokė šiaurietiškojo ėjimo technikos, įvairių pratimų ir žaidimų, naudojant šiaurietiškojo ėjimo lazdas.

**Psichoaktyvių medžiagų vartojimo prevencija.** Vykdant psichoaktyvių medžiagų vartojimo prevenciją Klaipėdos miesto visuomenės sveikatos biuras 2015 m. vaikų ugdymo įstaigose atliko narkotinių medžiagų aptikimo aplinkoje tyrimą. Tyrimo tikslas – diegti ir puoselėti mokyklose bei kitose jaunimo ugdymo įstaigose nepritarimo narkotikų vartojimui idėją bei stiprinti moksleivių atsakomybės jausmą už švarią nuo narkotikų aplinką. Ištyrus ugdymo įstaigų aplinką dėl galimo narkotinių medžiagų vartojimo, gauti rezultatai buvo naudojami tolimesnėms prevencinėms veikloms vykdyti. Tokie testai – puiki pagalbinė priemonė narkotikų vartojimo paplitimo analizei, vykdant įvairias prevencines programas ir sutelkiant pajėgas prevencijai. Panaudojant atliktų tyrimų duomenis ir bendradarbiaujant su policijos pareigūnais, organizuotos paskaitos mokiniams, pedagogams bei mokinių tėvams apie narkotinių ir psichotropinių medžiagų vartojimo neigiamus padarinius. Užsiėmimų metu aptariamos kylančios dėl narkotinių ir psichotropinių medžiagų vartojimo problemos ir jų sprendimo būdai, suteikiama informacija pedagogams apie jų veiksmų teisėtumą, įtarus apsvaigimą ir (ar) priklausomybę narkotinėms medžiagoms, tėvams, globėjams apie jų vaidmenį, pastebėjus, kad vaikas vartoja arba platina priklausomybę sukeliančias medžiagas. Susitikimų su mokiniais metu diskutuojama apie žalą jaunam organizmui, apie teisines tokių medžiagų vartojimo pasekmes, mokinių tėvams primenama apie būtinumą nuolat domėtis, kur ir su kuo laisvalaikį leidžia jų vaikai.

Vykdant alkoholio ir tabako vartojimo prevenciją organizuojami interaktyvūs susitikimai su vaikais ir jaunimu, kurių metu buvo aptariamos aktualios šių dienų problemos, susijusios su alkoholio, tabako ir psichiką veikiančių medžiagų vartojimu, pasekmėmis bei galimais prevencijos būdais. Siekiant atskleisti žalingų įpročių poveikį sveikatai ir sugriauti visuomenėje ir tarp jaunimo vyraujančius mitus, naudojantis moksliškai pagrįsta medžiaga sukurtas protų mūšis ir organizuojamos varžybos. Siekiant didinti domėjimąsi žalingų įpročių poveikiu sveikatai, formuoti teisingą jaunimo požiūrį į žalingus įpročius ir jų atsisakyti bei pasirinkti sveikesnes laisvalaikio leidimo formas, organizuotas rašinių konkursas moksleiviams „Aš už blaivų laisvalaikį!“.

Ikimokyklinio ugdymo įstaigose vykdytos pamokėlės-užsiėmimai „Žalingi įpročiai“, kurių metu analizuojama ir diskutuojama apie žalingus įpročius, jų neigiamą poveikį sveikatai.

**Sveikos mitybos skatinimas**. Skatindamas mokinius domėtis sveika ir tinkama mityba, Klaipėdos miesto visuomenės sveikatos biuras organizavo ikimokyklinio ugdymo įstaigose pamokėles-užsiėmimus vaikams apie sveiką mitybą. Šių pamokėlių-užsiėmimų metu vaikams buvo aiškinami sveikos mitybos pagrindai ir svarba augančiam organizmui. Taip pat 2015 m. ikimokyklinio ugdymo bei bendrojo lavinimo įstaigų mokiniams organizuoti protų mūšiai tinkamos mitybos tema. Ikimokyklinių ugdymo įstaigų vaikams buvo organizuojamas konkursas „Rudens derliaus grožybės“, kurio tikslas – atkreipti dėmesį į tinkamos mitybos svarbą ir informuoti vaikus apie daržovių naudą žmogaus organizmui.

Klaipėdos miesto visuomenės sveikatos biuras ikimokyklinio ugdymo įstaigose dirbančioms visuomenės sveikatos specialistėms organizavo seminarą „Augu sveikas“, kurio metu buvo gilinamos žinios tinkamų mitybos įpročių formavimui, nutukimo prevencijai bei išvengimui ligų, susijusių su netinkama mityba. Vykdytų užsiėmimu metu buvo dalijama metodinė medžiaga apie vitaminus, lankstinukai apie priešpiečių dėžutę, plakatai apie vandens svarbą organizmui bei sveikos mitybos piramidės plakatai.

Klaipėdos miesto visuomenės sveikatos biuras įvairiais renginiais skatino vaikus domėtis sveika mityba. Kasmet vis daugiau žmonių susiduria su sveikatos problemomis, kylančiomis dėl netinkamos mitybos, todėl svarbu ugdyti sveiką gyvenimo būdą kuo jaunesniame amžiuje.

**Netaisyklingos laikysenos profilaktika**. Klaipėdos miesto visuomenės sveikatos biuras skoliozės ir ydingos laikysenos profilaktikai vykdė tęstinę kuprinių svėrimo akciją 1–6 klasių mokiniams „Ar žinai, kiek sveria tavo kuprinė?“. Šios priemonės tikslas – atkreipti mokinių ir tėvų dėmesį į mokyklinių kuprinių svorį, turinį bei galimą sunkios kuprinės poveikį vaiko sveikatai. 2015 m. pasverti 6288 vaikai ir jų kuprinės. Akcijos metu pasvertiems mokiniams išdalyta tėvams skirta informacinė dalomoji medžiaga „Mokyklinė kuprinė“. Analizuojant 2011–2015 m. kuprinių svėrimo akcijos rezultatus, pastebėta, kad mažėja labai sunkias, su vienu diržu ir ant vieno peties kuprines nešiojančių mokinių.

Ikimokyklinio ugdymo įstaigose vaikams buvo vedami ydingos laikysenos užsiėmimai. Vaikai buvo mokomi taisyklingos laikysenos, daromi pratimai, padedantys išlaikyti sveiką ir tiesią nugarą. Ikimokyklinio ugdymo įstaigų visuomenės sveikatos priežiūros specialistėms išdalyta metodinė medžiaga tolimesnei savarankiškai veiklai šioje srityje vykdyti.

**Lytiškumo ugdymas.** Brandiems tarpasmeniniams santykiams plėtoti, atsakingos tėvystės ir motinystės įgūdžiams įgyti 2015 m. 8–9 klasių mokiniams organizuotos 23 paskaitos tema „Lytiškumas dienos šviesoje“. Užsiėmimuose dalyvavo 551 mokinys. Siekiant stiprinti mokyklų visuomenės sveikatos priežiūros specialistų kompetenciją lytinio švietimo tema, organizuotas seminaras, kuriame specialistai kėlė kvalifikaciją bendravimui su mokiniais lytiškumo temomis.

**Traumų ir nelaimingų atsitikimų prevencija**. Traumų ir nelaimingų atsitikimų, užimančių trečiąją vietą tarp visų mirties priežasčių Lietuvoje, prevencija pasirinkta viena iš prioritetinių veiklos sričių. Traumatizmas tarp vaikų ir jaunuolių Lietuvoje yra itin aktuali visuomenės sveikatos problema, reikalaujanti ypatingo dėmesio ir efektyvių prevencijos priemonių įgyvendinimo.

Ikimokyklinio ugdymo įstaigose vaikams buvo vedamos pamokos apie saugą namuose, kaip elgtis atsitikus vienai ar kitai situacijai. Siekiant skatinti vaikų, policijos bei visuomenės sveikatos specialistų bendradarbiavimą, ikimokyklinio ugdymo įstaigų vaikams organizuoti susitikimai su policijos pareigūnais. Susitikimų metu vaikams aiškintos saugaus elgesio taisyklės gatvėje, atšvaitų dėvėjimo svarba tamsiuoju paros metu, vaikai supažindinti su pavojais, tykančiais žaidžiant kieme ar pasilikus vieniems namuose. Vaikams aiškinama, kokių buitinių prietaisų ir priemonių reikėtų saugotis. Susitikimuose dalyvavo vaikų pamėgtas policijos bičiulis „Amsis“.

Ikimokyklinio amžiaus vaikams buvo suorganizuotas konkursas „Aš matomas 2015“. Vaikai gamino atšvaitus, kurių nuotraukas siuntė Klaipėdos miesto visuomenės sveikatos biurui. Šis konkursas sulaukė gausaus dalyvių būrio.

2015 m. uostamiesčio mokiniai prisijungė prie trečiosios Jungtinių Tautų Saugaus eismo savaitės, kurios metu visose ugdymo įstaigose buvo renkami parašai, kad būtų užtikrinta sauga keliuose ir stabilizuotas bei sumažintas šių mirčių skaičius. Surinkti parašai buvo įteikti miesto merui. Tikimasi, kad mokinių pageidavimai ir pasiūlymai išgirsti ir miesto valdžia įtrauks vaikų saugos keliuose klausimus į tolesnius savivaldybės strateginius veiklos planus.

Apsinuodijimai ir traumos, kurių dažniausiai galima išvengti žinant, kur slypi pavojus, užima trečiąją vietą mirčių struktūroje. Siekiant kelti bendruomenės žinias, buvo paruošti ir platinami informaciniai straipsniai apie apsinuodijimų ir traumų prevenciją, lankomasi ikimokyklinio ugdymo įstaigose. Vaikams buvo aiškinama apie galimus apsinuodijimus ir galimybes jų išvengti.

**Užkrečiamųjų ligų profilaktika ir imunoprofilaktika.** Užkrečiamųjų ligų tema yra labai svarbi visame pasaulyje. Ji aktuali tiek ikimokyklinio amžiaus vaikams, tiek suaugusiems. Apie užkrečiamąsias ligas lopšeliuose-darželiuose buvo kalbama su ikimokyklinio amžiaus vaikų tėvais. Tėvai buvo supažindinami, kaip apsisaugoti nuo dažniausiai pasitaikančių užkrečiamųjų ligų, ir jų simptomais. Šiomis paskaitomis taip pat tėvams priminėme apie higienos svarbą saugantis nuo užkrečiamųjų ligų. Skiepijimas– didžiausias šiuolaikinės medicinos atradimas. Ikimokyklinio amžiaus vaikų tėvams buvo suteikta daug informacijos apie skiepų svarbą, kokius skiepus rekomenduojama darytis sulaukus tam tikro amžiaus ar keliaujant svetur ir kada reikia skiepyti savo vaikus ir save. Tėvams išdalytos atmintinės, primenančios, kada privalu ir rekomenduojama skiepyti vaikus, bei lankstinukai keliaujantiems, kuriuose pateikta informacija apie rekomenduojamus skiepus tam tikroje šalyje. Darbas imunoprofilaktikos srityje ir užkrečiamųjų ligų prevencijos srityje bus tęsiamas ir toliau, akcentuojant esamų, būsimų tėvų bei bendruomenės informavimą šiuo klausimu.

Ikimokyklinio amžiaus vaikams organizuota vaikų rankų higienos įgūdžių ugdymo ir stiprinimo akcija „Plauni rankas – saugai sveikatą“, kurios metu vaikai sužinojo, kodėl yra svarbu plauti rankas, bei mokėsi taisyklingai jas plauti. Šia akcija siekiama atkreipti dėmesį į rankų higienos svarbą sveikatai. Rankos yra vienas svarbiausių rizikos veiksnių pernešant mikroorganizmus, kurie sukelia užkrečiamąsias ligas. Norint užkirsti kelią įvairioms užkrečiamosioms ligoms, kurios perduodamos per nešvarias rankas, asmens higienos įpročius vaikams reiktų pradėti formuoti nuo vaikystės. Vaikams buvo išdalyti rankų plovimo dienoraščiai.

Ikimokyklinio ugdymo įstaigose vaikams taip pat skaitytos paskaitos „Graži šypsena“ ir „Būti švariam – tai būti sveikam“. Šiomis paskaitėlėmis buvo norima atkreipti vaikų dėmesį į asmens higieną. Buvo kalbama apie dantukų priežiūros svarbą, kaip tinkamai reikia juos išsivalyti. Taip pat dalijamos užduotys apie dantukų priežiūrą.

Minint Pasaulinę AIDS dieną9 klasių mokiniams buvo skaitomos paskaitos „Ką reikia žinoti apie ŽIV/AIDS?“, po paskaitos dalyviai įgytas žinias pasitikrino trumpame protų mūšyje.

**Regos profilaktika**. Regos higienai ir įgūdžiams formuoti mokiniams, pedagogams ir sveikatos priežiūros specialistams organizuoti praktiniai mokymai „Aiškus matymas“. Žinioms ir įgūdžiams įtvirtinti mokyklų sveikatos priežiūros specialistės tęstinius užsiėmimus mokiniams vedė savo įstaigose.

**Psichinės sveikatos stiprinimas.** Vykdant psichinės sveikatos stiprinimą buvo organizuojami seminarai apie savižudybių prevenciją specialistams, dirbantiems su jaunimu mokyklose. Seminaruose buvo pristatyta metodinė medžiaga bei naujausi tyrimai, kurie padėjo specialistams įgauti naujų, moksline literatūra pagrįstų žinių apie vaikų psichinės sveikatos stiprinimo galimybes bei jų formas. Taip pat mokyklose buvo viešinama informacija, lengvai prieinama visiems mokiniams apie tai, kaip pastebėti savižudybės riziką, ką sakyti tokiu atveju, bei kaip padėti sau, jeigu jautiesi vienišas bei liūdnas. Buvo viešinami nemokamų pagalbos linijų numeriai, kuriais mokiniai galėtų kreiptis pagalbos sunkiu laikotarpiu.

Mokyklų visuomenės sveikatos priežiūros specialistams buvo organizuotas seminaras ir praktiniai mokymai „Paguodos skrynelė“. Seminare apie psichinę sveikatą ir metodinės priemonės „Paguodos skrynelė“ taikymą, dalyvavo 15 mokyklų sveikatos priežiūros specialistų. Vėliau šie specialistai vedė užsiėmimus mokiniams (375 dalyviai), taikydami šią metodiką. Užsiėmimo metu vaikai dekoravo kartotines paguodos skryneles. Po pravestų užsiėmimų vyko supervizija, kurios metu pasidalyta iškilusiais klausimais, gerosiomis patirtimis, atsakomi vaikams vesto užsiėmimo metu iškilę klausimai.

**Konkursas „Sveika mokykla“***.* Siekiant skatinti sveikos gyvensenos idėjas ne tik tarp mokinių, bet ir tarp visos mokyklos bendruomenės, organizuotas konkursas „Sveika mokykla“, į kurį įsitraukė net 15 Klaipėdos miesto bendrojo lavinimo mokyklų. Iš viso konkurse dalyvauja 8319 dalyvių. Penkiolikos mokyklų bendruomenės, pretenduojančios į „Sveikos mokyklos“ vardą, aktyviai dalyvauja mokyklos, miesto ar kitose erdvėse organizuojamuose įvairiuose renginiuose bei veiklose sveiko gyvenimo būdo temomis. Šis konkursas skirtas formuoti teisingą mokyklų bendruomenės požiūrį į savo sveikatą ir ugdyti sveikos gyvensenos įgūdžius,sukurti sveikai gyvenančios mokyklos bendruomenės įvaizdį, sutelkti mokyklos bendruomenės narius sveikatos stiprinimo ir sveikatos ugdymo veiklai,skatinti mokyklos bendruomenės fizinį aktyvumą bei tinkamą mitybą,pripažinti sveiką gyvenimo būdą prioritetu mokyklų vertybių skalėje bei kurti sveiką ir saugią mokyklos aplinką.

Kas antrus metus Klaipėdos miesto visuomenės sveikatos biuras organizuoja konkursą **„Sveikuolių sveikuoliai“.** Konkurso tikslas – ugdyti vaikų ir mokinių gebėjimus saugoti ir stiprinti savo ir kitų sveikatą, skatinti vaikų, mokinių, mokytojų ir visuomenės sveikatos priežiūros specialistų bendradarbiavimą, vertinti savo ir kitų galimą potencialą dirbant komandoje.

Konkurso „Sveikuolių sveikuoliai“ I etapo renginiuose priešmokyklinio amžiaus vaikų, 1–4 klasių, 5–6 klasių, 7–8 klasių ir 9–11 klasių grupėse dalyvavo 58 komandos: 90 vaikų, 200 mokinių, 40 mokytojų ir auklėtojų bei 36 visuomenės sveikatos priežiūros specialistai. Komandos parodė linksmus, išradingus bei inovatyvius prisistatymus. Konkurso dalyvių ir komisijos įspūdžiai – puikus organizavimas, nelengvos, bet įdomios užduotys, komandinė dvasia ir smagios pertraukėlės tarp užduočių.

2015 m. organizuota **konferencija „Sveikas vaikas – sveika ateitis“**. Respublikinėje mokinių konferencijoje „Sveikas vaikas – sveika ateitis“ 6–8 klasių mokiniai ruošė ir pristatė savo pranešimus įvairiausiomis sveikatinimo temomis: energinių gėrimų, tabako, alkoholio vartojimo prevencijos, internete slypimų pavojų, sveikos mitybos, sveikos išvaizdos, saviraiškos ir tatuiruočių, patyčių, streso ir poveikio sveikatai. Konferencijos metu išrinkti kūrybiškiausi, originaliausi, vaizdingiausi ir inovatyviausi pranešimai.

**ANTRASIS SKIRSNIS**

**INFORMACIJA APIE MOKINIŲ IR VISUOMENĖS SVEIKATOS PRIEŽIŪROS SPECIALISTŲ SKAIČIŲ**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Eil. Nr.** | **Gyvenamoji vietovė\*** | **Mokyklų skaičius** | **Mokinių\*\* skaičius** | | **Visuomenės sveikatos priežiūros specialistų pareigybių skaičius** | **Visuomenės sveikatos priežiūros specialistų pasiskirstymas pagal užimtą pareigybę** | | **Visuomenės sveikatos priežiūros specialistų išsilavinimas (kvalifikacija)** | |
| **ugdomų pagal ikimokyklinio ir priešmokyklinio ugdymo programas** | **ugdomų pagal pradinio, pagrindinio, vidurinio ugdymo programas** | **1 ir daugiau** | **iki 1** | **Visuomenės sveikatos specialistai** | **Specialistai su įgytomis teisėmis** |
| **1** | **2** | **3** | **4** | **5** | **6** | **7** | **8** | **7** | **8** |
| 1. | Miesto | 44 | 226 | 19655 | 23,9 | 0 | 26 | 13 | 13 |
| 2. | Kaimo | 0 | 0 | 0 | 0 | 0 | 0 | 0 | 0 |
|  | **Iš viso (1 + 2):** | **44** | **226** | **19655** | **23,9** | **0** | **26** | **13** | **13** |

**Pastaba. Lentelėje pateiktas tik mokyklų skaičius, neįskaičiuojant ikimokyklinio ugdymo įstaigų ir jose ugdomų ikimokyklinio amžiaus mokinių skaičiaus, kadangi jos nepriklauso Klaipėdos miesto visuomenės sveikatos biuro struktūrai.**

\* Pagal Lietuvos Respublikos teritorijos administracinių vienetų ir jų ribų įstatymą.

\*\* Švietimo valdymo informacinės sistemos duomenys (savivaldybės Lietuvos Respublikos švietimo ir mokslo ministro n-tųjų metų įsakymo „Dėl žinybinės statistikos“ nustatyta tvarka Švietimo informacinių technologijų centrui pateikti duomenys).

**TREČIASIS SKIRSNIS**

**VISUOMENĖS SVEIKATOS PRIEŽIŪROS FUNKCIJOS: VISUOMENĖS SVEIKATOS STIPRINIMAS IR STEBĖSENA**

**Fizinio aktyvumo skatinimas**. Remiantis moksliniais fizinio aktyvumo tyrimais paaiškėjo, kad apie pusė Lietuvos gyventojų vis dar yra fiziškai pasyvūs ir niekada nesimankština. Siekdamas motyvuoti Klaipėdos miesto gyventojus mankštintis savarankiškai, Klaipėdos miesto visuomenės sveikatos biuras didelį dėmesį skyrė fizinio aktyvumo skatinimui tarp darbingo amžiaus žmonių, senjorų ir nėščių moterų bei supažindinimui su naujomis fizinio aktyvumo formomis.

Informacija apie fizinio aktyvumo naudą buvo pateikta įvairiomis formomis – organizuojant praktinius ir teorinius užsiėmimus. Vykdyti praktiniai šiaurietiškojo ėjimo mokymai, organizuoti kalanetikos, zumbos užsiėmimai, nėščiųjų, stuburo stabilizavimo pratimų ir Rytų sveikatingumo mankštos. Vasaros laikotarpiu gryname ore buvo vykdomos bendruomenių mankštos bei joga pajūryje.

Siekiant motyvuoti visas tikslines grupes, fizinio aktyvumo užsiėmimai buvo organizuojami naujomis formomis – pritaikyti vyresnio amžiaus žmonėms šokiai, buriamos senjorų vaikščiojimo grupės, kurios tapo patrauklia, prieinama fizine veikla. Šie užsiėmimai nereikalauja specialaus fizinio pasirengimo. Pasivaikščiojimų metu senjorai ne tik turėjo galimybę pasimankštinti, bet ir pasiklausyti trumpų paskaitėlių aktualiomis temomis gryname ore ar pasidalyti sveikų užkandžių receptais. Taip pat buvo organizuojamos įvairios akcijos ir žygiai su dviračiais Klaipėdos miesto bendruomenei. Teorinių užsiėmimų metu buvo skleidžiama įvairi informacinė medžiaga ir pristatyti motyvacinio pobūdžio pranešimai apie fizinio aktyvumo naudą gyvenimo kokybei gerinti, pasyvaus gyvenimo pasekmes, fizinį aktyvumą sergant cukriniu diabetu ir t. t.

Darbingo amžiaus žmonių grupei buvo sukurtas, išplatintas bei įvairiose Klaipėdos įmonėse pristatytas filmukas „Mankšta darbo vietoje ir raumenų stiprinimo pratimai“.

Šios veiklos rezultatai – vis didesnis gyventojų įsitraukimas į grupinius praktinius mokymus, teigiami dalyvių atsiliepimai apie geresnę savijautą, atsiradusią motyvaciją mankštintis individualiai. Taip pat atsirado poreikis įkurti daugiau fizinio užimtumo taškų skirtingose miesto vietose.

Atsižvelgdamas į rezultatus ir planuodamas veiklos tęstinumą Klaipėdos miesto visuomenės sveikatos biuras yra numatęs ir toliau vykdyti šiuos užsiėmimus, nemokamų veiklų Klaipėdoje kalendorių papildyti naujomis veiklomis, parengti naują ir inovatyvią dalomąją medžiagą, organizuoti šiaurietiškojo ėjimo mokymus.

**Sveikos mitybos skatinimas**. Siekiant skatinti sąmoningą bendruomenės požiūrį į vandenį, primenant neabejotiną jo svarbą organizmui, buvo išleistas plakatas „Vanduo – gyvybė, sveikata ir grožis“. Pasaulinei vandens dienai paminėti Klaipėdos miesto visuomenės sveikatos biuro interneto svetainėje buvo vykdoma apklausa „Kiek vandens išgeriate per dieną?“. Taip pat spaudoje buvo viešinamas straipsnis apie vandens svarbą mūsų mityboje.

Pasaulinei košės dienai paminėti Klaipėdos miesto visuomenės sveikatos biuro interneto svetainėje buvo vykdoma apklausa „Kaip dažnai valgote košę?“. Apklausoje dalyvavo 109 respondentai, iš kurių tik 16,5 % teigė valgantys košę kiekvieną dieną, 38,5 % košę valgo 2–3 kartus per savaitę, tiek pat respondentų atsakė, kad košę valgo labai retai ir kiek daugiau nei 6 % teigė, kad visai nevalgo košės. Šiai dienai paminėti Klaipėdos miesto visuomenės sveikatos biuras organizavo ir konkursą „Mano pusryčių košė“.

Pasaulinei sveikos mitybos dienai paminėti buvo suorganizuota paskaita „Sveikos mitybos principai: tiesa ir mitai“, kurios metu Klaipėdos miesto gyventojai turėjo galimybę sužinoti tiesą ir paneigti įvairius mitus, susidariusius apie sveiką mitybą.

Sveikai mitybai skatinti bei nutukimo prevencijai buvo organizuojamos paskaitos apie tinkamą mitybą, spaudoje viešinami įvairūs straipsniai su patarimais, kaip maitintis vasaros ar šventiniu laikotarpiu, kaip paruošti rudens gėrybes žiemai. Klaipėdos gyventojams buvo vykdomos konsultacijos sveikos mitybos klausimais.

**Psichikos sveikatos stiprinimas**. Visuomenėje patiriama didelė įtampa ir stresas, ryškėjančios niūrios nuotaikos skatina imtis veiklų, padedančių gerinti psichinę sveikatą. Todėl Klaipėdos miesto visuomenės sveikatos biuras uostamiesčio gyventojams organizavo nemokamus muzikos ir poezijos terapijos užsiėmimus. Šios neįprastos psichoterapijos formos, kurių teigiamas poveikis įrodytas moksliškai, yra puiki atsipalaidavimo, neigiamų emocijų atsikratymo forma. Taip pat buvo organizuojamos paskaitos, kurių metu Klaipėdos miesto gyventojai turėjo galimybę sužinoti, kaip kovoti su emociniu valgymu ir kaip emocinė būsena gali daryti įtaką persivalgymui. Be siūlomų veiklų ir organizuojamų paskaitų, gyventojai turėjo progą nemokamai konsultuotis, sužinoti apie streso įveikimo technikas, kaip galima įveikti liūdesį ir nerimą, kaip įgauti motyvacijos norint pradėti sveikai gyventi.

**Traumų ir nelaimingų atsitikimų prevencija.** Klaipėdos miesto visuomenės sveikatos biuras šią vasarą tęsė akciją „Saugus poilsis pajūryje“. Akcijos tikslas –priminti, kaip saugiai elgtis prie vandens ir saulėkaitoje, kad poilsis taptų saugus ir visavertis. Visuomenės sveikatos specialistai Melnragės, II Melnragės, Girulių ir Neįgaliųjų paplūdimių prieigose, Senojoje perkėloje konsultavo poilsiautojus, kaip saikingai ir saugiai degintis saulėje bei maudytis jūroje, jiems nemokamai buvo matuojamas arterinis kraujo spaudimas, dalijamas geriamasis vanduo bei informacinė medžiaga su aktualia informacija.

2015 m. vasaros sezono metu buvo dalijami laikraščiai, kuriuose pateikiama aktuali informacija apie kondicionierius, saugų elgesį prie vandens, uostamiesčio vandens telkinių vandens kokybę, odos apsaugą nuo saulės, įkaitusio automobilio pavojų paliktiems vaikams juose, higieną bei maistą, kurį rekomenduojama valgyti karštomis dienomis. Visuomenės sveikatos specialistai akcijos metu teikia ir individualias konsultacijas poilsiautojams, kaip elgtis karštą vasaros dieną prie jūros, kadangi, atšilus orams, nemaža dalis poilsiautojų išskuba į pajūrį lepintis saulės teikiamais malonumais, tačiau ne visi žino apie ten tykančius pavojus.

Vykdant šią akciją siekiama ne tik informuoti, konsultuoti, bet ir formuoti sveikos gyvensenos įgūdžius. Tradiciškai akcija bus rengiama ir 2016 metų vasarą.

Mokėti teikti pirmąją pagalbą nelaimės ištiktam žmogui yra labai svarbu, todėl Klaipėdos miesto visuomenės sveikatos biuras organizavo teorinius ir praktinius pirmosios pagalbos mokymus tarptautinės didžiųjų burlaivių regatos „Baltic Tall Ships Regatta 2015“ savanoriams, Klaipėdos miesto viešosios bibliotekos lankytojams, biuro darbuotojams.

Siekdamas sumažinti nelaimingų atsitikimų kelyje skaičių Klaipėdos miesto visuomenės sveikatos biuras kartu su policijos pareigūnais bei Kelių direkcija Klaipėdos gyventojams kasmet išdalija daugiau nei 3000 atšvaitų, primindami apie jų nešiojimo svarbą.

Apsinuodijimai kartu su traumomis užima trečiąją vietą mirčių struktūroje. Tai yra tie susirgimai, kurių dažniausiai galima išvengti žinant, kur slypi pavojus. Siekiant šviesti žmones šia tema buvo ruošiami informaciniai straipsniai.

**Užkrečiamųjų ligų profilaktika**. Praktiškai nebūna metų, kad visame pasaulyje nekiltų gripo epidemija. Kiekvienais metais šia liga suserga nuo 10 iki 20 proc. pasaulio gyventojų. Todėl Klaipėdos miesto visuomenės sveikatos biuras Klaipėdos miesto gyventojams surengė paskaitą apie gripą ir jo profilaktiką bei elgesį paskelbus epidemiją mieste. Taip pat buvo viešinami straipsniai apie gripo profilaktiką, kaip sau padėti gripui užklupus.

Klaipėdos miesto visuomenės sveikatos biuras sukūrė vaizdo pranešimą apie ŽIV/AIDS ir pristatė jį viešajame transporte, siekdami suteikti jaunimui ir bendruomenei teisingą informaciją apie žmogaus imunodeficito virusą (ŽIV) ir įgytą (akvizitinį) imunodeficito sindromą (AIDS). Siekiant išsklaidyti susiformavusius mitus bei paneigti neteisingą informaciją apie ŽIV/AIDS buvo rašomi informaciniai straipsniai.

**Lėtinių neinfekcinių ligų profilaktika**. Klaipėdos miesto visuomenės sveikatos biuro iniciatyva nuo 2009 m. kiekvienos Klaipėdos mieste įsikūrusių įmonių darbuotojai gali sulaukti visuomenės sveikatos specialistų atvykimo ir įsivertinti turimus rizikos veiksnius. Ši iniciatyva peraugo į konkursą „Sveikiausia įmonė“, kurio tikslas – ne tik varžytuvės tarp įmonių, tačiau svarbiausia – skatinti sveikos gyvensenos iniciatyvas įmonėse, ugdyti darbingo amžiaus žmonių sveikos gyvensenos įgūdžius bei domėjimąsi savo sveikata.

2015 metais visuomenės sveikatos specialistai aplankė 29 įmones ir įstaigas, kuriose buvo patikrinti 904 žmonės. Kiekvienam darbuotojui buvo teikiamos individualios konsultacijos: atliekama kūno sudėties analizė, cholesterolio bei gliukozės kiekio kraujyje nustatymas bei kraujo spaudimo matavimas, buvo galimybė išklausyti paskaitą „Lietuvoje vykdomos valstybinės profilaktikos programos ir jų svarba sveikatai“. Paskaitos tikslas yra skatinti pasinaudoti nemokamomis prevencinėmis programomis, kad būtu laiku pastebėtas ir sustabdytas lėtinės ligos atsiradimas. Konkursas „Sveikiausia įmonė“ planuojamas tęsti ir ateinančiais metais, nes tai viena geriausių priemonių, leidžiančių pasiekti darbingo amžiaus žmones ir skatinti juos rūpintis savo sveikata.

2015 m. Klaipėdos miesto visuomenės sveikatos biuras Klaipėdos mieste pradėjo vykdyti „Širdies ir kraujagyslių ligų rizikos grupės asmenų sveikatos stiprinimo programą“, kurios tikslas – efektyviau stiprinti rizikos grupės asmenų sveikatą, supažindinti juos su širdies ir kraujagyslių ligų rizikos veiksniais, sveikos gyvensenos principais, išmokyti keisti gyvenseną, valdyti stresą, pasirinkti sveikatai palankią mitybą bei fizinį aktyvumą. Rizikos grupės asmenys, sutikę dalyvauti programoje, yra siunčiami iš pirminių sveikatos priežiūros centrų. Iki 2015 metų pabaigos programoje aktyviai dalyvavo 52 asmenys, kuriems programos metu buvo suteiktos konsultacijos sveikos mitybos, fizinio aktyvumo, streso mažinimo klausimais ir kurie išklausė paskaitą su kardiologu.

**Psichoaktyvių medžiagų vartojimo prevencija.** Šioje srityje ypatingas dėmesys yra skiriamas informacijos viešinimui ir miesto gyventojų švietimui. Informaciniai straipsniai ir pranešimai, platinti televizijoje, radijuje ir spaudoje, supažindino gyventojus su psichoaktyvių medžiagų keliama grėsme sveikatai. Taip pat organizuotos paskaitos mokymo įstaigų bendruomenei, kurių metu buvo aptariamos visuomenėje opios problemos, susijusios su alkoholio, tabako ir psichiką veikiančių medžiagų vartojimu, jų sprendimo būdais ir prevencijos galimybėmis. Kaip ir kasmet, minint Pasaulinę dieną be tabako, vykdytos akcijos, skirtos rūkymo prevencijai. Akcijos „Gėlė vietoj cigaretės“ metu visuomenės sveikatos specialistai kartu su mokiniais dalijo gėlės žiedus ir informacines skrajutes miesto gyventojams, o Klaipėdos universitetinės ligoninės pogimdyminiame skyriuje vykdyta akcija „Gimiau nerūkantis“, jos metu mažomis dovanėlėmis ir marškinėliais buvo apdovanotos šeimos, kurios naujagimių susilaukė gegužės 31 d.

**Motinos ir vaiko sveikatos stiprinimas.** Siekiant gerinti motinos ir vaiko sveikatą buvo vykdomi užsiėmimai, skirti būsimiems tėvams.Jų tikslas – padėti palaikyti tėvams gerą psichinę ir fizinę sveikatą nėštumo ir pogimdyminiu laikotarpiu. Būsimieji tėvai įgavo naujų žinių, įgijo ateityje praversiančių įgūdžių. Didelę darbo patirtį turintys lektoriai supažindino mamas ir tėčius su vaisiaus vystymosi stadijomis, motinos sveiko maisto racionu prieš gimdymą ir po jo, gimdymo ypatumais. Tėvai sužinojo ir vizualiai pamatė, kaip reikia elgtis su kūdikiu pirmaisiais jo gyvenimo mėnesiais. Paskaitų metu tėvai įgijo reikiamų žinių, kaip tinkamai maitinti naujagimį ir kūdikį, plačiau aptarta, kuo kūdikio žindymas yra naudingesnis už mišinėlius, kodėl natūralus maitinimas yra naudingas mamos ir kūdikio sveikatai ir kaip jis sutvirtina jų tarpusavio santykius dar kūdikystėje. Tėvai susipažino su jaunos šeimos psichologija, jie buvo mokomi spręsti atsiradusius nesutarimus,  suprasti vienas kitą ir pasikeitusias tėvo ir mamos vertybes, taip pat, kaip atpažinti pogimdyminės depresijos simptomus bei padedant vyrui sumažinti jos įtaką ir padarinius. Būsimos mamos sužinojo, kaip rūpintis savo dantimis nėštumo laikotarpiu ir po jo, kaip prižiūrėti vaiko pirmuosius dantukus, kaip nuraminti vaiką dantims dygstant, ką daryti pradėjus jiems klibėti ir kristi ir kaip pasirūpinti, kad vaiko dantys būtų gražūs ir sveiki.Po atliktų tyrimų, kuriais siekta išsiaiškinti tėvų informuotumą apie vaikų vakcinaciją ir vaikų alerginių susirgimų atsiradimo priežastis, gauti rezultatai parodė, kad moksliškai pagrįstos informacijos šiomis temomis trūksta, todėl jos buvo įtrauktos į būsimiems tėvams skirtų paskaitų ciklą. Apie visus užsiėmimus buvo išplatinta informacija laikraščiuose, interneto portaluose bei platinamos skrajutės su užsiėmimų temomis.

**IV SKYRIUS**

**INFORMACIJA APIE SAVIVALDYBĖS VISUOMENĖS SVEIKATOS RĖMIMO SPECIALIĄJĄ PROGRAMĄ**

**PIRMASIS SKIRSNIS**

**SAVIVALDYBĖS VISUOMENĖS SVEIKATOS RĖMIMO SPECIALIOSIOS PROGRAMOS LĖŠOS**

|  |  |  |
| --- | --- | --- |
| **Eil. Nr.** | **Savivaldybės visuomenės sveikatos rėmimo specialiosios programos lėšų šaltiniai** | **Surinkta lėšų**  (tūkst. Eur) |
| 1. | Savivaldybės biudžeto lėšos | 10,658 |
| 2. | Savivaldybės aplinkos apsaugos rėmimo specialiosios programos lėšos | 96,154 |
| 3. | Savanoriškos fizinių ir juridinių asmenų įmokos |  |
| 4. | Kitos lėšos |  |
| 5. | Lėšų likutis ataskaitinių biudžetinių metų pradžioje | 35,538 |
| **Iš viso:** | | **142,350** |

**ANTRASIS SKIRSNIS**

**SAVIVALDYBĖS VISUOMENĖS SVEIKATOS RĖMIMO SPECIALIOSIOS** **PROGRAMOS LĖŠOMIS ĮGYVENDINTOS PRIEMONĖS**

|  |  |  |  |  |
| --- | --- | --- | --- | --- |
| **Eil. Nr.** | **Programos / priemonės poveikio sritis** | **Vykdytų savivaldybės visuomenės sveikatos programų, priemonių skaičius** | **Skirta lėšų**  (tūkst. Eur) | **Panaudota**  **lėšų**  (tūkst. Eur) |
| 1 | 2 | 3 | 4 | 5 |
| **1. Savivaldybės kompleksinės programos** | | | | |
|  | Klaipėdos miesto savivaldybės visuomenės sveikatos rėmimo specialioji programa | | | |
| **2. Savivaldybės strateginio veiklos plano priemonės** | | | | |
| 1. | Užkrečiamųjų ligų prevencija | 3  (Žemo slenksčio paslaugų stacionaraus  kabineto veikla;  Žemo slenksčio paslaugų mobilaus  kabineto veikla;  Tuberkuliozės profilaktika) | 45,734 | 43,03 |
| 2. | Vaikų sveikatos gerinimas | 2  (Konkursas „Sveika mokykla“;  Programa „Vyresnysis draugas“) | 3,969 | 3,12 |
| 3. | Saugios bendruomenės organizavimas ir užtikrinimas | 4  (Psichologinės anoniminės pagalbos  paslaugų teikimas;  Gyvenamosios aplinkos kokybės tyrimai; Gyvenamos aplinkos kokybės gerinimas; Pedikuliozės profilaktika ir gydymas) | 34,868 | 34,16 |
| 4. | Sveikos gyvensenos (subalansuotos mitybos, fizinio aktyvumo) formavimas | 2  (Sveikatos mėnesiai;  Visuomenės informavimas sveikatos klausimais) | 41,704 | 41,689 |
| **3. Bendruomenių vykdytų programų / priemonių rėmimas** | | | | |
| 5. | Sveikatinimo projektų rėmimas | 12 projektų | 16,075 | 14,854 |
|  |  | **Iš viso lėšų:** | **142,350 Eur** | **136,853** |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Savivaldybės vykdomų visuomenės sveikatos priežiūros

funkcijų įgyvendinimo 2015 metų ataskaitos

priedas

**2015 METŲ KLAIPĖDOS SAVIVALDYBĖS VISUOMENĖS SVEIKATOS PRIEŽIŪROS FUNKCIJŲ VYKDYMO TIKSLAI, UŽDAVINIAI IR PRIEMONĖS**

(tūkst. Eur)

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Tikslo, uždavinio, priemonės kodas** | **Tikslo, uždavinio, priemonės pavadinimas** | **Finansavimo šaltiniai** | **Patvirtinti (patikslinti) 2015-ųjų metų asignavimai** | | | | | **Panaudoti 2015-ųjų metų asignavimai** | | | | **Panaudojimo procentas** |
| **iš viso** | **iš jų** | | | | **iš viso** | **iš jų** | | |
| **išlaidoms** | | | **turtui įsigyti** | **išlaidoms** | | **turtui įsigyti** |
| **iš viso** | | **iš jų darbo užmokes-čiui** | **iš viso** | **iš jų darbo užmo-kesčiui** |
| **1** | **2** | **3** | **4** | **5** | | **6** | **7** | **8** | **9** | **10** | **11** | **12** |
| 01 | Tikslas – **stiprinti ir kryptingai plėtoti asmens ir visuomenės sveikatos priežiūros paslaugas** |  |  |  | |  |  |  |  |  |  |  |
| 01-01 | Uždavinys – **užtikrinti visuomenės sveikatos priežiūros paslaugų teikimą** |  |  |  | |  |  |  |  |  |  |  |
| 01-01-01 | Priemonė „**Klaipėdos miesto savivaldybės visuomenės sveikatos rėmimo specialiosios programos įgyvendinimas prioritetinėse srityse“** | SB  SB(AA)  SB(AAL) | 10,658  96,154  35,538 | 10,658  96,154  35,538 | |  |  | 10,658  91,725  34,470 | 10,658  91,725  34,470 |  |  | 96  Perkant paslaugas („Tuberkuliozės profilaktikos organizavimas ir vykdymas“, „Programa „Vyresnysis draugas“) viešųjų pirkimų metu buvo pasiūlytos mažesnės kainos |
| 01-01-02 | Priemonė „**Mokinių visuomenės sveikatos priežiūros įgyvendinimas savivaldybės teritorijoje esančiose ikimokyklinio ugdymo, bendrojo ugdymo mokyklose ir profesinio mokymo įstaigose“** | SB(VB) | 255,469 | 255,469 | | 156,035 |  | 255,446 | 255,446 | 156,035 |  | 99,99 |
| 01-01-03 | Priemonė „**BĮ Klaipėdos miesto visuomenės sveikatos biuro veiklos organizavimas, vykdant visuomenės sveikatos stiprinimą ir stebėseną“** | SB(VB)  SB(SP) | 185,386  0,697 | 185,386  0,697 | | 97,421 |  | 185,362  0,412 | 185,362  0,412 | 97,421 |  | 99,83 |
| 01-01-04 | Priemonė „**URBACT projekto „Sveikas senėjimas“ įgyvendinimas“** | ES | 24,9 | 24,9 | | 1,5 |  | 24,9 | 24,9 | 1,5 |  | 100 |
| 01-01-05 | Priemonė „**Projekto „Jaunimui palankių sveikatos priežiūros paslaugų teikimo modelio diegimas Klaipėdos miesto savivaldybėje“ įgyvendinimas“** | ES | 77,0 | 70,5 | | 11,6 | 6,5 | 67,8 | 61,3 | 10,7 | 6,5 | 88 |
|  | 1. Iš viso savivaldybės biudžetas |  | 583,902 | 583,902 | | 253,456 |  | 578,073 | 578,073 | 253,456 |  | 99,0 |
|  | iš jo: |  |  |  | |  |  |  |  |  |  |  |
| 1.1. bendrojo finansavimo lėšos |  |
|  | 1.1.1. valstybės biudžeto specialioji tikslinė dotacija | SB(VB) | 440,855 | 440,855 | | 253,456 |  | 440,808 | 440,808 | 253,456 |  | 100,0 |
|  | 1.1.2. Visuomenės sveikatos rėmimo specialioji programa | SB  SB(AA)  SB(AAL) | 142,350 | 142,350 | |  |  | 136,853 | 136,853 |  |  | 96 |
|  | 1.1.3. kitos savivaldybės biudžeto lėšos | SB(SP) | 0,697 | 0,697 | |  |  | 0,412 | 0,412 |  |  | 60 |
|  | 1.2. Europos Sąjungos ir kitos tarptautinės finansinės paramos lėšos |  |  |  | |  |  |  |  |  |  |  |
|  | 2. Kiti šaltiniai (Europos Sąjungos finansinė parama projektams įgyvendinti ir kitos teisėtai gautos lėšos) | ES | 101,9 | | 95,4 | 13,1 | 6,5 | 92,7 | 86,2 | 12,2 | 6,5 | 91,0 | |
|  | **Iš viso (1+2)** |  | 685,802 | | 679,302 | 266,556 | 6,5 | 670,773 | 664,273 | 265,65 | 6,5 |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_